和道先從義同過張掾梅花下飲
作者：呂南公
朝代：宋

paragraphs: 山人如寒松，無可媚鶑蝶。
諒非清峻契，誰肯略顧接。
春城偶來至，豪士懶舉睫。
幽幽法曹廳，一往乃敢輒。
主人雖壯齒，酷愛文字業。
相看論古書，術不計勇怯。
陳家俊公子，德義敦慶葉。
聞我適過從，逢衣遽披攝。
老成北扉掾，喜客若漁獵。
招呼倒清樽，促迫信重疊。
梅花香樹下，共醉死牛脅。
勿憂侵暮冷，坐我有氈㲲。
飛飛落梅英，繞座不待折。
煌煌畫蠟蠋，未夜已戒設。
徵詩爲罰令，獻白作飲節。
譚高衡或爭，笑猛倒還絕。
李侯解縣印，心注象魏闕。
座中惜分袂，勸酒更酷烈。
春先顯父筍，冬外尹吉鼈。
肴佳俎未竟，酒美壺頻竭。
更籌屢聞轉，歸乘不許謁。
誰能避酩酊，但恨落角月。